แพทย์ย้ำวัคซีนโควิด-19 มีความปลอดภัยสามารถลดความรุนแรงของโรคและการเสียชีวิตได้จริง เชิญชวนประชาชนฉีดวัคซีนเพื่อสร้างภูมิคุ้มกันตัวเองและประเทศ
ศ.พญ.กุลกัญญา โชคไพบูลย์กิจ ผู้อำนวยการศูนย์วิจัยคลินิก คณะแพทยศาสตร์ศิริราชพยาบาล มหาวิทยาลัยมหิดล กล่าวว่า สถานการณ์โรคโควิด-19 ที่คาดว่าจะยังคงแพร่ระบาดไปอย่างต่อเนื่องจึงต้องเร่งสร้างภูมิคุ้มกันด้วยการฉีดวัคซีนให้แก่คนในประเทศให้เร็วที่สุดจากข้อมูลพบว่ากว่าร้อยละ 20 ของผู้ติดเชื้อจะมีอาการรุนแรงเสียชีวิตได้ถึงร้อยละ 1 - 2 พร้อมย้ำว่า วัคซีนที่มีในปัจจุบันมีปลอดภัยทุกตัวได้รับการขึ้นทะเบียนจากสำนักงานคณะกรรมการอาหารและยาว่ามีความปลอดภัยประสิทธิภาพสูง ป้องกันการเจ็บป่วยรุนแรงและเสียชีวิต เพราะเมื่อติดเชื้ออาการของโรคจะลดลงกว่าครึ่ง ตัดวงจรการแพร่เชื้อของไปสู่ผู้อื่น โดยเมื่อฉีดวัคซีนแล้วจะสามารถสร้างภูมิคุ้มกันป้องกันความรุนแรงของโรคได้ภายใน 2 สัปดาห์ ขณะที่ข้อมูลการผลการศึกษาวัคซีนซิโนแวค และแอสตร้าเซนเนก้าระยะที่ 3 ที่มีใช้ในประเทศไทยขณะนี้ พบว่า มีประสิทธิภาพดีไม่แตกต่างกัน สามารถป้องกันความรุนแรงของโรคได้ถึงร้อยเปอร์เซนต์ ป้องกันการเจ็บป่วยแบบปานกลางได้ร้อยละ 70 - 80 โดยวัคซีนแอสตร้าเซนเนก้า สามารถป้องกันการเจ็บป่วยได้ถึงร้อยละ 80 ข้อมูลการฉีดวัคซีนในต่างประเทศทั้งอังกฤษ และสกอตแลนด์ พบว่า หลังจากการฉีดวัคซีนเข็มแรกของแอสตร้าเซนเนก้าช่วยป้องกันการนอนโรงพยาบาลได้ร้อยละ 90 ขณะที่ซิโนแวคในประเทศชิลี พบว่า สามารถป้องกันการนอนโรงพยาบาลได้ถึงร้อยละ 80 ลดการเข้าไอซียูได้กว่าร้อยละ 90  สำหรับข้อกังวลเกี่ยวกับผลข้างเคียงนั้น อยากให้ประชาชนกลัวการติดเชื้อมากกว่าเพราะทุกคนมีสิทธิติดได้เพราะโรคนี้จะอยู่อีกนานและอาจกลายพันธุ์  ส่วนผู้ที่ยังรอฉีดตัวใหม่ที่ยังไม่ได้นำเข้ามาจากต่างประเทศนั้น เชื่อว่าการรอคอยไม่คุ้มกับความเสี่ยงที่จะติดเชื้อ เพราะวัคซีนที่ดีที่สุดคือ การฉีดวัคซีนได้เร็วที่สุด